Document ID: 32002D0008

Komisjoni otsus,
28. detsember 2001,
millega sätestatakse tõupuhaste aretusveiste geneetilised identifitseerimismeetodid ja muudetakse otsuseid 88/124/EMÜ ja 96/80/EÜ
(teatavaks tehtud numbri K(2000) 4709 all)
(EMPs kohaldatav tekst)
(2002/8/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. juulil 1977. aasta direktiivi 77/504/EMÜ tõupuhaste aretusveiste kohta, [1] viimati muudetud määrusega EMÜ nr 3768/85, [2] eriti selle artikli 6 lõiget1,
võttes arvesse nõukogu 18. juuni 1987. aasta direktiivi 87/328/EMÜ tõupuhaste aretusveiste tõuaretuses vastuvõetavaks tunnistamise kohta, [3] eriti selle artiklit 3,
ning arvestades järgmist:
(1) Direktiiv 77/504/EMÜ lubab komisjonil kindlaks määrata tõutunnistusel näidatavad andmed.
(2) Direktiiv 87/328/EMÜ lubab komisjonil vastu võtta lisaks veregrupi analüüsile muid sobivaid meetodeid tõupuhaste aretusveiste isasloomade geneetiliseks identifitseerimiseks.
(3) Komisjoni 21. jaanuari 1988. aasta otsusega 88/124/EMÜ, milles sätestatakse tõupuhaste aretusveiste sperma ja embrüote põlvnemistunnistuste näidised ja kõnealustele tunnistustele märgitavad andmed, [4] nõutakse tõupuhaste aretusveiste sperma ja embrüote sertifitseerimiseks andmeid doonorlehma ja seemendava pulli veregruppide kohta.
(4) Komisjoni 12. jaanuari 1996. aasta otsusega 96/80/EÜ, milles sätestatakse tõupuhaste aretusveiste munarakkude põlvnemistunnistuste näidised ja kõnealustele tunnistustele märgitavad andmed, [5] nõutakse tõupuhaste aretusveiste munarakkude sertifitseerimiseks andmeid doonorlehma veregrupi kohta.
(5) Veregrupi analüüs ei ole enam eelismeetod loomade geneetilisel identifitseerimisel, laialdaselt kasutatakse ka genoomiga seotud meetodeid, eriti DNA analüüse.
(6) Seetõttu tuleb sätestada, et tõupuhastele aretusveistele tõutunnistuste andmisel võib kasutada ka geneetilisi identifitseerimismeetodeid, mis pakuvad veregrupi analüüsiga samaväärsed teaduslikke garantiisid.
(7) Käesolevas otsuses ettenähtud meetmed on kooskõlas alalise zootehnikakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Lisaks veregrupi analüüsile on tõupuhaste aretusloomade identifitseerimisel lubatud kasutada ka kõiki muid genoomi analüüsil põhinevaid teste, mis pakuvad samaväärseid garantiisid ja on piisavalt spetsiifilised, et vähemalt 99,0 % kindlusega tõendada looma põlvnemist.
Artikkel 2
Otsust 88/124/EMÜ muudetakse järgmiselt.
1. Artikli 1 esimene taane asendatakse järgmisega:
"- ajakohastatud andmed, nagu on otsuse 86/404/EMÜ artiklis 1 loetletud seemendava pulli kohta ning looma veregrupp või testide tulemused, mis pakuvad samaväärseid teaduslikke garantiisid, et tõendada tema põlvnemist,".
2. Artikli 2 lõike 1 esimene taane asendatakse järgmisega:
"- ajakohastatud andmed, nagu on otsuse 86/404/EMÜ artiklis 1 loetletud doonorlehma ja seemendava pulli kohta ning nende mõlema veregrupp või testide tulemused, mis pakuvad samaväärseid teaduslikke garantiisid, et tõendada nende põlvnemist,".
3. I lisa tõutunnistuse näidise I peatükis asendatakse sõnad "Veregrupp: …" sõnadega "Veregrupp või samaväärne test, mis on ühenduse õigusaktide kohaselt heaks kiidetud: …" (märkida test ja selle tulemused).
4. II lisa tõutunnistuse näidise I peatüki A ja B osas asendatakse sõnad "Veregrupp: …" sõnadega "Veregrupp või samaväärne test, mis on ühenduse õigusaktide kohaselt heaks kiidetud: …" (märkida test ja selle tulemused).
Artikkel 3
Otsuse 96/80/EÜ artikli 1 esimene taane asendatakse järgmisega:
"- ajakohastatud andmed, nagu on otsuse 86/404/EMÜ artiklis 1 loetletud doonorlehma kohta ning looma veregrupp või testide tulemused, mis pakuvad samaväärseid teaduslikke garantiisid, et tõendada tema põlvnemist,"
.
Artikkel 4
Käesolev otsus on adresseeritud liikmesriikidele.
Brüssel, 28. detsember 2001

Labels: 12
16
6